ผู้ช่วยศาสตราจารย์ ดร.เกียรติ แสงอรุณ รองอธิการบดีวิทยาเขตหนองคาย กล่าวว่า พิธีไหว้ครูหรือบูชาครูเป็นพิธีที่สำคัญตามประเพณีไทยที่มีมาตั้งแต่โบราณ และมีอยู่ในแทบทุกสาขาอาชีพของคนไทย โดยจัดขึ้นเพื่อให้ศิษย์ได้แสดงความกตัญญูกตเวที แสดงความเคารพ ยอมรับนับถือ ต่อครูอาจารย์ว่า ท่านเป็นผู้เพียบพร้อมด้วยคุณธรรมและความรู้ ศิษย์ในฐานะผู้สืบทอดมรดกทางวิชาการ จึงพร้อมใจกันปวารณาตัวรับการถ่ายทอดวิชาความรู้ด้วยความวิริยะอุสาหะ เพื่อให้บรรลุปลายทางแห่งการ ศึกษาตามที่ตั้งใจเอาไว้ และการที่ศิษย์แสดงความเคารพ ยอมรับนับถือครูตั้งแต่เบื้องต้น ก็มีส่วนทำให้ครูเกิดความรัก ความเมตตาต่อศิษย์ อยากมอบวิชาความรู้ให้อย่างเต็มที่ พิธีไหว้ครูจึงเป็นเหมือนการประกาศความผูกพันระหว่างครูกับศิษย์ที่จะมั่นคง ยืนยาวตลอดไป วันนี้ก็ได้เห็นนักศึกษาที่มีความตั้งใจมาด้วยใจกันทุกคน และโอกาสนี้ก็ขอชื่นชมยินดีกับนักศึกษาที่เรียนดีเด่นและได้รับทุน ขอให้นักศึกษาได้รักษาคุณความดีนี้เอาไว้ การเคารพบูชาจะมีความหมายมากขึ้นเมื่อเราได้เน้นเรื่องการปฏิบัติ บูชาต่อผู้ควรบูชา คือ พ่อแม่ ครูและรู้จักหน้าที่ กระทำหน้าที่ของตนเองให้ดีที่สุดคือตั้งใจเรียน